Citroën C3 Picasso

Το Citroën C3 Picasso είναι ένα μίνι πολυμορφικό (mini MPV) αυτοκίνητο, που κατασκευάστηκε από τη γαλλική αυτοκινητοβιομηχανία Citroën, από τον Φεβρουάριο του 2009 έως τον Ιούλιο του 2017. Παρουσιάστηκε τον Οκτώβριο του 2008 στο Σαλόνι Αυτοκινήτου του Παρισιού (που διεξήχθη από τις 4 έως τις 19 Οκτωβρίου 2008) και εισήχθη για την σεζόν (model year) του 2009. Μια σημαντική ανανέωση έλαβε χώρα τον Σεπτέμβριο του 2012 και το βελτιωμένο μοντέλο κυκλοφόρησε στην αγορά τον Νοέμβριο του ίδιου έτους. Τελικώς αντικαταστάθηκε σε διεθνές επίπεδο το 2017 από τη δεύτερη γενιά του Citroën C3 Aircross.

 Το μοντέλο εισήχθη ως διάδοχος του Citroën Xsara Picasso (ευρωπαϊκή παραγωγή μεταξύ του 1999 και του 2010), το οποίο τελικώς αντικαταστάθηκε από τα C3 Picasso και Citroën C4 Picasso. Όπως είχε συμβεί και με τον προκάτοχο Xsara Picasso, που είχε βασιστεί στο μικρομεσαίο Citroën Xsara, τα πολυμορφικά C3 Picasso και C4 Picasso / Grand C4 Picasso βασίστηκαν στα Citroën C3 και Citroën C4 αντίστοιχα. Με αυτή τη στρατηγική, η εταιρεία καθιέρωσε τρία διαφορετικών διαστάσεων πολυμορφικά μοντέλα στην παλέτα της, καταφέρνοντας έτσι να κερδίσει διαφορετικές επιμέρους υπο-αγορές της κατηγορίας MPV (multi-purpose vehicle). Για την ακρίβεια, το C3 Picasso βασίστηκε στο αυτοκίνητο πόλης C3, αλλά με αύξηση του μήκους στα 4,08 μέτρα, μπαίνοντας στις διαστάσεις των μικρότερων σε μήκος μικρομεσαίων αυτοκινήτων, ενώ το C4 Picasso κέρδισε σημαντικά σε μήκος ως προς το μικρομεσαίο C4, φτάνοντας τα 4,47 μέτρα στο 5-θέσιο και τα 4,59 μέτρα στο Grand Picasso, με αποτέλεσμα να θεωρείται συχνά ως μεσαίο MPV. Στο Σαλόνι Αυτοκινήτου του Παρισιού στις 27 Σεπτεμβρίου 2012, αποκαλύφθηκε το βελτιωμένο C3 Picasso, με αισθητικές επεμβάσεις και αναβαθμίσεις στον εξοπλισμό, με τις πρώτες πωλήσεις του να ξεκινούν στην Ευρώπη τον Νοέμβριο.Το νέο σύστημα δορυφορικής πλοήγησης eMyWay, πάντα στην κεντρική κονσόλα, έγινε πιο λειτουργικό και μάλιστα απέκτησε και έξτρα κάμερα οπισθοπορείας στην ίδια οθόνη. Στο προαιρετικό εξοπλισμό προστέθηκαν φώτα LED που λάμπουν και την ημέρα, καθώς και φώτα ομίχλης με ενσωματωμένα τα πλαϊνά φλας μέσα σε αυτό. Επίσης, το σήμα της Citroën στο μπροστινό μέρος εκσυγχρονίστηκε αισθητά. Από το 2010, ξεκίνησε να κατασκευάζεται στη Βραζιλία μια «τζιποειδής» εκδοχή του C3 Picasso, το Citroën C3 Aircross, με φθηνότερα επίπεδα εξοπλισμού από το C3 Picasso. Το συγκεκριμένο SUV αρχικά διατέθηκε μόνο στη Βραζιλία και στην Αργεντινή από τον Σεπτέμβριο του 2010, ενώ σύντομα ακολούθησαν και άλλες αγορές της Νότιας Αμερικής. Στα τέλη του 2015, το μοντέλο υπέστη μια έντονη αισθητική ανανέωση. Η δεύτερη γενιά του Citroën C3 Aircross εισήχθη το καλοκαίρι του 2017 και αυτή την φορά μια πληρέστερη έκδοση του μοντέλου κυκλοφόρησε και στην Ευρώπη, ως ο επίσημος διάδοχος του C3 Picasso, λόγω της ολοένα και αυξανόμενης δημοτικότητας των SUV και crossover στην Ευρώπη, σε βάρος των αντίστοιχων πολυμορφικών και σεντάν μοντέλων. Η ευρωπαϊκή εκδοχή παρουσιάστηκε για πρώτη φορά στις 12 Ιουνίου 2017 στο Παρίσι και έφτασε για πρώτη φορά στις αγορές τον Οκτώβριο του ίδιου έτους. C3 Picasso links at Citroën World Πλήρες αφιέρωμα στα Citroën Xsara Picasso, C3 Picasso, C4 Picasso και Grand C4 Picasso από το Citroënët (στα αγγλικά) Πρώτη γνωριμία με το Citroën C3 Picasso από το περιοδικό 4Τροχοί (Μάρτιος 2009) Auto-News Online-Ausgabe vom 10. September 2008: «Raumkunst: Citroën stellt den neuen C3 Picasso vor» (στα γερμανικά)